苏联解体之后，罗宋遭受老强烈个动荡，来勒经济方面，叶利钦采用西方经济学家教导伊个休克疗法改造老早个国有经济，弗过执行老弗成功，大部分财富侪没落到国家或者老百姓手里向，反过来培养一批靠投机倒把致富个寡头。这些寡头，大部分侪是经济转型辰光有心计个人，通过各种手段获得国有资产或者资源，又通过混乱个政治局面获得上台个可能，拿自家洗白，所以1990年代末，罗宋个财富大部分侪来勒伊拉手里向。罗宋个经济则一塌糊涂，弗仅服务业发展没有成效，就是老早强力个重工业也彻底萧条。人民生活条件推板，国力迅速下降。叶利钦为平衡经济问题，弗断任命新个官员，执行新个政策，弗过因为苏联后期个问题积累搭独立后个用人弗当，让罗宋经济一直弗好。